. . . aangesien uit die werke van die wet geen vlees voor Hom geregverdig sal word nie, want deur die wet is die kennis van sonde. Maar nou is die geregtigheid van God geopenbaar sonder die wet, terwyl die wet en die profete daarvan getuig, die geregtigheid naamlik van God deur die geloof in Jesus Christus vir almal en oor almal wat glo, want daar is geen onderskeid nie; want almal het gesondig en dit ontbreek hulle aan die heerlikheid van God, en hulle word deur sy genade sonder verdienste geregverdig deur die verlossing wat in Christus Jesus is. (Romeine 3:20-24 AFR53)
Dit is ’n kenmerk van ’n ware geloof dat hy die hele waarheid aanhang – van die sondeval tot die wederopstanding van die vlees en die ewige lewe.
Deur die geloof in Christus kry ons die belofte van die bruilof saam met die Lam – ’n fees om ons terugkeer na die volmaakte verhouding met God te vier.
Die Here se regverdigheid behoort eintlik te sê dat die enigste manier wat daar is om reg aan ons te laat geskied, is om ons die ewige lewe te ontneem, en ons te betaal met die ewige dood.
Ons voel ook baie keer so onwaardig oor al die waarheid van ons sondes dat ons onsself nie kan sien as erfgename van die ewige lewe nie.
Ook nie omdat ons werklik onskuldig is nie. Maar juis omdat ons kragtens al hierdie dinge waaraan ons glo, deur Jesus Christus vrygemaak word. Hy is gestraf vir al my oortredinge, sodat ek vrygespreek kan word.
Wat sal ons dan van hierdie dinge sê? As God vír ons is, wie kan teen ons wees? Hy wat selfs sy eie Seun nie gespaar het nie, maar Hom vir ons almal oorgegee het, hoe sal Hy nie saam met Hom ons ook alles genadiglik skenk nie? (Romeine 8:31-32 AFR53)
Op ’n ander plek sê die Bybel dat die skuldbrief van ons sondes saam met die Here Jesus aan die kruis vasgeslaan is.